छोकी र सविनले जिते ट्रेल रेस उपाधि
छोकी शेर्पा र सविन तामाङले ३८ किलोमिटर दूरीको मुन्धुम ट्रेल रेस जितेका छन् । एक सय पर्यटकीय गन्तव्यमा सूचीकृत टेम्केडाँडा मुन्धुम ट्रेललाई प्रवर्द्धन गर्ने उद्देश्यले आइतबार सञ्चालन गरिएको रेसमा महिलातर्फ ओखलढुंगाकी २१ वर्षीया छोकी र पुरुषतर्फ भोजपुर नगरपालिकाका २१ वर्षीया सविन पहिलो भए । 
भोजपुर — छोकी शेर्पा र सविन तामाङले ३८ किलोमिटर दूरीको मुन्धुम ट्रेल रेस जितेका छन् । एक सय पर्यटकीय गन्तव्यमा सूचीकृत टेम्केडाँडा मुन्धुम ट्रेललाई प्रवर्द्धन गर्ने उद्देश्यले आइतबार सञ्चालन गरिएको रेसमा महिलातर्फ ओखलढुंगाकी २१ वर्षीया छोकी र पुरुषतर्फ भोजपुर नगरपालिकाका २१ वर्षीया सविन पहिलो भए । छोकीले ५ घण्टा ५२ मिनेट दुई सेकेन्डमा रेस पूरा गरेकी थिइन् । भोजपुरकी १७ वर्षीया प्रजिना तामाङ ५ घण्टा ५६ मिनेट ११ सेकेन्डका साथ दोस्रो र ६ घण्टा ३२ मिनेट ३७ सेकेन्डका साथ भोजपुरकी १९ वर्षीया प्रतीक्षा राई तेस्रो भइन् । भोजपुरकी २१ वर्षीया प्रतिभा श्रेष्ठ चौथो भइन् ।पुरुषतर्फ सविनले ४ घण्टा ३ मिनेट ११ सेकेन्डमा रेस पूरा गरे । प्यूठानका ४१ वर्षीया दामोदर बुढामगरले ४ घण्टा ११ मिनेट ८ सेकेन्डका साथ दोस्रो, ४ घण्टा ११ मिनेट ३२ सेकेन्डका साथ खोटाङका दिष्मराज बस्नेतले तेस्रो र सोलुखुम्बुका याङदेन राईले ४ घण्टा ११ मिनेट ५० सेकेन्डमा पूरा गर्दै चौथो भए ।दौड टेम्केमैयुङ गाउँपालिका वडा १, तिम्माको सुम्लिखाबाट सुरु भई पान्धारेबजारको पान्धारे स्कुलमा पुगेर सम्पन्न भएको हो । सुम्लिखाबाट एकराते, चुचेबौद्ध, हाँसपोखरी, मेरुङ, मलुवापोखरी, चखेवा, साउबास हुँदै टेम्केमैयुङ गाउँपालिकाको लेखर्क पान्धारे बजारमा आएर सकिएको दौडमा जिल्लाभित्र र बाहिरका धावकको सहभागिता थियो ।दौडबाट पर्यटकीय मुन्दुम पदमार्गको प्रवर्द्धन गर्दै आन्तरिक तथा बाह्य पर्यटकीय आकर्षण बढाउने मुख्य लक्ष्य लिइएको आयोजक रिमाचुङ एजुकेसन एन्ड स्पोर्ट्स एकेडेमी भोजपुरका संयोजक पावीहाङ राईले जानकारी दिए । टेम्केमैयुङ गाउँपालिकाको मुख्य प्रायोजन रहेको उक्त दौड प्रतियोगितामा पहिलो, दोस्रो, तेस्रो र सान्त्वना हुने महिला र पुरुष धावकले क्रमशः २५ हजार, २० हजार, १५ हजार, १० हजार नगदसहित ट्रफी, मेडल र प्रमाणपत्र पाए ।विभिन्न विधामा आयोजना भएको दौडमा ४० वर्ष उमेरभन्दा माथि प्यूठानका ४१ वर्षीया दामोदर बुढामगर ४ घण्टा ११ मिनेट ८ सेकेन्ड, संखुवासभाका ४६ वर्षीया उक्तरकुमार राई ४ घण्टा ४८ मिनेट ३० सेकेन्ड, खोटाङका निर्मल राई ६ घण्टा २७ मिनेट ३९ सेकेन्डका साथ त्रमशः पहिलोदेखि तेस्रो भए । महिलातर्फ धरानकी रीता राई पहिलो भइन् । यसमा पहिलो, दोस्रो र तेस्रो हुनेले क्रमशः १० हजार, ८ हजार, ५ हजार मेडल र प्रमाणपत्र गरे । समूह समूह बनाई लगाइने दौडमा हिम्याक्स, छिनोमुखु र रिमाचङु समूहले पहिलो, दोस्रो, तेस्रो हुँदै १० हजार, ८ हजार र ५ हजार रुपैयाँ र ट्रफी पाए । महिला १७ र पुरुष ६७ गरी जम्मा ८४ जना धावक सहभागी थिए । जिल्लाभित्रै एउटा कुशल, स्वस्थ दक्ष जनशक्ति उत्पादन गर्नु पनि दौडको अर्को लक्ष्य रहेको एकेडेमीका सचिव संग्राम राईले जानकारी गराए । एकेडेमीको आयोजनामा ५२ किलोमिटरको मुन्दुम ट्रेल रेस २०१७ र २०१८, ३६ किलोमिटर दूरीको भोजपुर ट्रेल रेस २०१९, विश्व अल्ट्रा धावक मीरा राईको सम्मानमा आयोजित भोजपुर ट्रेल रेस २०१७ र २०१८ अल्ट्रा ट्रेल रेस सम्पन्न भइसकेका छन् ।